Naslućivalo se, sada je zvanično, Dik Advokat je potvrdio holandskim medijima da se dogovorio sa našim savezom, preuzeće klupu Srbije.



"Ispunio sam želju, vodiću ponovo reprezentaciju. Srbija ima dobar tim, cilj nam je da se plasiramo na Mondijal", kaže Advokat.



On je već radio kao selektor Holandiju je doveo do četvrtfinala Mondijala 1994. Jedno vreme je sedeo na klupi Južne Koreje (predvodio ih na Mondijalu 2006.), put mu je utro naravno Gus Hidink. Belgiju je vodio godinu dana, podneo je ostavku kako bi prihvatio ponudu iz Rusije. Sedeo je dve godine na klupi nacionalnog tima Rusije, nije se proslavio iako se plasirao na šampionat Evrope.



Posle pobede nad Česima i remija sa Poljacima, Rusi su pali neočekivano protiv Grka i nisu uspeli da se nađu u nokaut fazi...



Inače, Dirk kako mu je pravo ime, Advokat je kao i recimo Van Gal bio sasvim prosečan igrač, ali je kao trener izrastao iz senke oca holandskog fudbala, "Rinusa Mihelsa". Bio mu je desna ruka dok se nije osamostalio.



Ima i nadimak "Mali general", jer je Mihels, tvorac totalnog fudbala poznat i kao "General".



U klupskom fudbalu vezan je za PSV, na čiju se klupu vraćao par puta, ali je pravi globtroter, vodio je Rendžerse, Zenit, Menhenhgladbah i prošle godine drugi put AZ Alkmar.



On je klasičan predstavnik holandske škole, veoma je detaljan i traži disciplinu u igri, ali i van terena. Poznat je kao čovek koji ima stav, svojevremeno je eliminisao Gulita koji je zahtevao posebne povlastice u timu.



Takođe, ne brine puno oko imidža, zanimaju ga samo rezultati, nema neki prisan odnos ni sa igračima, ni sa novinarima koje je u Rusiji izluđivao.



Novi izazov, verovatno i poslednji u karijeri 66-godišnjeg holandskog trenera, nadajmo se da će biti uspešan.

